Styrtrike Trond Mohn spytter inn millioner i begge klubbene

Tromsø rykker ned hvis Brann vinner på søndag

I VALGETS KVAL: Milliardær Trond Mohn (70) har spyttet inn flere millioner i både Brann og Tromsø IL. Søndag møtes klubbene i siste serierunde. Foto: Scanpix/VG

Brann og TILs rike onkel før skjebnekampen:

- Det må bli uavgjort. Nei, søren!

Sesongens siste eliteseriekamp mellom Brann og Tromsø blir spesiell for milliardær Trond Mohn. Så spesiell at 70-åringen ikke klarer å velge hvilket organ han skal lytte til.

4. november 2013

Artikkelen er over seks år gammel

Tromsø må vinne for å ha en sjanse om fornyet eliteseriekontrakt. I Brann er det krisestemning etter null seiere på de syv siste kampene. Søndag møtes de i siste serierunde.

To klubber som milliardær Trond Mohn jevnlig har gitt pengegaver til de siste årene.

Så hvem skal han heie på?

- Jeg tenker at det må bli uavgjort, sier Trond Mohn på telefon til VG.

Et diplomatisk svar, før den rike onkelen plutselig utbryter:

- Nei, søren. Tromsø må jo vinne for å beholde plassen. Da kan jeg jo nesten ikke uttale meg om den saken, sier Mohn, som ifølge Kapital er en av Norges ti rikeste menn.

Hvis Brann vinner søndagens kamp, må Tromsø ta den tunge turen ned i 1. divisjon. Tromsø er nødt til å vinne for å holde liv i håpet om kvalikplass.

Hodet eller hjertet?

- Hodet eller hjertet får avgjøre det. Av og til vinner hodet, av og til vinner hjertet. Vi får la det være med det. Det blir veldig spennende.

Uten at Mohn ønsker å utdype det noe ytterligere, kan en jo tolke det som at hodet representerer Tromsø, mens hjertet representerer Brann. Mohn er bergenser og har hjertet i Brann, men har i mange år vært en reddende engel for eliteseriekonkurrent Tromsø.

Men det spørs om Mohns pengebidrag på flere titalls millioner har vært nok til å redde TIL. I går spilte «Gutan» 0-0 mot serieleder Strømsgodset hjemme på Alfheim. Før siste serierunde neste søndag ligger klubben på direkte nedrykk med 29 poeng sammen med Hønefoss, og behøver seier for å ha et håp om eliteseriespill neste sesong.

- Du skal ikke se bort fra at jeg tar turen til Brann stadion på søndag, sier Mohn.

Sikker på Skarsfjord

I sommer ga Mohn 10 millioner kroner til Brann som en direkte følge av at klubben valgte å forlenge kontrakten med hovedtrener Rune Skarsfjord.

Men høstsesongen har vært blytung for Skarsfjord og Brann som ikke har vunnet på de siste syv seriekampene.

Mohn er uansett sikker på at Skarsfjord er rett mann for jobben.

- Vi får ta en god vurdering av situasjonen når sesongen er over. Men både hodet og hjertet mitt har troen på Rune Skarsfjord, sier 70-åringen.

Publisert: 04.11.13 kl. 15:21

Les også